Преосвећени владико,

Поштоване даме и господо,

Уважени гости,

И драги пријатељи,

У овом свечаном тренутку поводом 650 година од оснивања града Крушевца, изузетно ми је задовољство и велика част да вас поздравим и гостима пожелим добродошлицу у наш царски град. Градили су га најбољи зидари, украшавали најпознатији клесари, сликари, вајари и уметници, бранили су га најхрабрији и најбољи војници.

Крушевац је увек поседовао снагу коју му је оснивач наменио. Да буде центар! Да води српску државу и српски народ у тешким и критичним тренуцима. Да буде место где се пишу важне странице националне историје.

 Сада, када прослављамо 650 година постојања, сећамо се значајних људи и пресудних догађаја којима је сведочио наш град. Сећамо се да је одавде Лазар повео своје витезове у Косовски бој. Да је овде ставио небеско, испред земаљског царства.

Тако ће Крушевац, у ренесансном успону, од 1371., када по Раваничкој повељи везујемо његов настанак, у годинама које следе, окупити многе духовнике, богослове, сликаре и живописце , писце и преписиваче, уметнике, градитеље…

Храброст, верност, пожртвованост, богољубље, праведност и истинољубље.То су врлине које су косовски јунаци оставили нама у наслеђе, а које ми данас са поносом носимо и баштинимо, заувек памтећи њихову велику мученичку жртву. Достојанство и слобода су кроз историју веома скупо плаћени, зато је на нама данас одговорност и дужност, племенита мисија и духовни позив да их по сваку цену одржимо.

 Крушевац су освајали, рушили, ослобађали и градили. Крушевац можда јесте кроз историју губио слободу и био освајан, али никад није губио дух нити био покорен. Престонице су се измештале вољом историје. Али, Крушевац је много више од низа историјских података. Као ни један други град, он је у колективној свести Србије синоним слободе и борбе за слободу. Дилема светог цара Лазара „царство небеско или царство земаљско“ одјекује у свим кризним тренуцима наше историје. Али она није питање живота или смрти, већ избора између слободе и ропства, памћења и заборава.

Годинама се трудимо да памтимо и учимо из историје, да верујемо и будемо пожртвовани, праведни и истинољубиви и то су појмови који нас одређују,не према другим народима, већ према нама самима, нашим прецима и потомцима.

Ако се данас погледа град, погледа савремени Крушевац „његовог господства…“ видеће се да је остао веран овим високим моралним водиљама у односу на косовски завет, у односу на вредности које у савременом свету предњаче у цивилизацијским тековинама за које смо се борили на страни правде, истине, слободе. Mи данашњи потомци кнеза Лазара можемо достојанствено да кажемо да се одужујемо времену од шест и по векова поштујући и негујући културу сећања на наше претке.

Србија води политику мира и просперитета, а наш град, руковођен тиме, има стратегију да будућим генерацијама остави економски јак град.

Наш град не чине само легенде и приче – град чине његови људи. Зато највећу захвалност упућујем Крушевљанкама и Крушевљанима. Нема града у коме његови становници с толико преданости и оданости брину о њему и желе учествовати у стварању боље будућности. Град јесу и материјална добра али пре свих и изнад свега грађани свесни свог идентитета. Грађани дају душу своме граду. А Крушевцу су грађани удахнули културу, историју и квалитет живљења достојних идеалу слободе наших предака и оставили путоказ потомцима.

Кроз ових шест и по векова Крушевац је дао много тога, много великих и учених људи. Много умних и вредних људи. И настављаће да их недри, одгаја и баштини јер је непресушан извор талената и правих вредности.

Нове, свеже идеје, снага, ентузијазам, младост, и пре свега, љубав према граду то је наше данас и наше сутра. Бити део историје. Бити важан сведок свог времена. Оставити траг, чија ће вредност значити будућем поколењу.

Оставштина наших великих предака је бреме које није лако носити... Али са друге стране, можемо бити поносни што смо га баш ми преузели. Да се боримо, чувамо и правимо ту вредну заоставштину још бољом.

Поштујмо прошлост и претке да би будућност поштовала нас. Поштујмо будућност, како би данас достојанствено живели.

Срећан нам Видовдан и јубилеј- шест и по векова од постојања града.

Живела Србија!

Живео Крушевац!